b'\n_START_ARTICLE_\nJo\xc5\xbeef Valentin\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini. Ljudsko \xc5\xa1olo je obiskoval v Vol\xc4\x8dah, italijansko gimnazijo v Tolminu, maturiral v Gorici, medicino pa \xc5\xa1tudiral na Univerzi v Padovi. _NEWLINE_Po italijanski priklju\xc4\x8ditvi Primorske je ob\xc4\x8dutil fa\xc5\xa1isti\xc4\x8dno divjanje okupatorjev in se s svojimi tremi brati pridru\xc5\xbeil razdeljevanju slovenskih knjig in druge slovenske literature po vaseh v okolici Tolmina in Bene\xc5\xa1ki Sloveniji, kasneje pa sodeloval z ve\xc4\x8d tigrovci, ki so delovali pod vodstvom Alojza \xc5\xa0avlija. Zaradi suma o protifa\xc5\xa1isti\xc4\x8dni dejavnosti je bil ve\xc4\x8dkrat zaprt. Po mno\xc5\xbei\xc4\x8dnih aretacijah leta 1940 v Vol\xc4\x8danskih Rutih in \xc4\x8cezso\xc4\x8di se je pripravil za pobeg v Jugoslavijo, a ga je policija 19. oktobra 1940 prehitela z aretacijo. Interniran je bil v pokrajino Isernia, kjer je v mestu Isernia zbolel in bil nato preme\xc5\xa1\xc4\x8den v Istonio Marino, od koder je v spremstvu policije hodil na \xc5\xa1tudij v Padovo, opravil vse izpite in diplomiral. Po italijanski kapitulaciji se je nekaj \xc4\x8dasa skrival Padovi in po posredovanju svojega profesorja dobil pod drugim imenom delo v psihiatri\xc4\x8dni bolni\xc5\xa1nici. Njegova zaro\xc4\x8denka je po vrnitvi iz internacije uredila potrebne listine za poroko. Po poroki se je skupaj z \xc5\xbeeno vrnil v rojstni kraj. Partizani so ga ve\xc4\x8dkrat klicali, \xc5\xa1e posebno v bli\xc5\xbenje Vol\xc4\x8danske Rute, da je zdravil ranjene in bolne borce. Kasneje je dobil slu\xc5\xbebo v Mostu na So\xc4\x8di in tud tu, ne da bi Nemci slutili, pomagal partizanom. Po osvoboditvi je \xc5\xa1e nekaj let delal v Mostu na So\xc4\x8di ter nato od\xc5\xa1el na specializacijo iz otorinolaringologije v Ljubljano. Od leta 1958 do upokojitve je kot specialist otorinolaringolog delal v Splo\xc5\xa1ni bolni\xc5\xa1nici \xc2\xbbDr. Franca Derganca\xc2\xab v \xc5\xa0empetru pri Gorici.'